Magdalena Neuner

**Magdalena Neuner** (født 9. februar 1987 i Garmisch-Partenkirchen) er en tysk tidligere skiskytter. Hun var på det tyske landslaget fra 2003 til 2012, og vant verdenscupen sammenlagt tre ganger (i 2008, 2010 og 2012). Hun har i tillegg to OL-gull fra OL i Vancouver i 2010, tolv VM-gull, og 34 individuelle enkeltseire i verdenscupen.

## Karriere

Neuner representerte klubben Skiclub Wallgau i sin hjemkommune Wallgau (Oberbayern), der hun ble trent av Bernhard Kröll. Hun kom i søkelyset allerede som 16-åring i 2004, da hun tok to gullmedaljer i junior-VM i Haute Maurienne (Frankrike). Hun debuterte i verdenscupen i sesongen 2005/2006 med en 41.-plass på sprinten i Ruhpolding (21.-plass på jaktstarten dagen etter). Hun markerte seg raskt i verdenscupen, med en ekstrem fart i sporet, som gjorde at hun oppnådde gode resultater på tross av noen bom på standplass. På liggende skyting har hun hele tiden vært stabil, men har på stående skyting rotet vekk noen seire. Neuners sportslige prestasjoner og åpne og blide vesen førte til en enorm interesse av både media, sponsorer og fans.

Den første verdenscupseieren kom på sprinten i Oberhof den 5.&nbsp;januar 2007. En måned senere vant hun som 19-åring sine to første VM-løp, sprinten og jaktstarten i Antholz. Sesongen ble avsluttet med en fjerdeplass i verdenscupen sammenlagt.

21&nbsp;år gammel vant hun i 2008 verdenscupen i sprint, fellesstart og sammenlagt. Hun ble dermed en av de yngste verdenscupvinnerne (Jiřina Pelcová og Gry Østvik var 20 da de vant verdenscupen i hhv. 1990 og 1983).

Sesongen 2008/2009 var svakere, og Neuner endte på en fjerdeplass sammenlagt. Sesongen var Neuners eneste uten VM-gull, men også den eneste der hun vant normaldistansecupen.

Under hennes eneste OL (Vancouver 2010) tok Neuner olympisk gull i jakt- og fellesstart samt en sølvmedalje i sprint. I&nbsp;en omstridt og sterkt kritisert avgjørelse lot landslagsledelsen være å sette henne opp til Tysklands stafettlag (som til slutt tok bronse). Neuner overtok under OL verdenscupledelsen og ble igjen cupvinner i 2010. I tillegg vant hun jakt- og fellesstartcupene.

En del sykdom i sesongen 2010/2011 medførte at Neuner måtte stå over totalt fem renn. Hun endte således på en femteplass sammenlagt. Verdensmesterskapet i Khanty-Mansijsk var imidlertid hennes beste, med totalt fem medaljer, hvorav tre i gull og to i sølv.

Ved sesongåpningen 2011/12 kunngjorde Neuner at hun kom til å legge opp etter sesongen. Hun begrunnet dette med et ønske om et normalt liv utenfor medienes rampelys. Hennes siste sesong ble også hennes beste: ti individuelle seire og 18 pallplasseringer (av 25 mulige). Hun ledet verdenscupen fra andre renn og ut sesongen, og vant den til slutt med tidenes daværende beste sammenlagt poengsum på 1216 poeng. Den er senere bare slått av Tora Berger med 1234 poeng i verdenscupsesongen 2012/13.

## Utmerkelser
Neuner har blitt tildelt en rekke priser og utmerkelser. Blant disse er Tysklands høyeste utmerkelse til idrettsutøvere, «laurbærbladet i sølv», som hun fikk overrakt av den tyske forbundspresidenten i 2010; «fair-play-medaljen» av Det tyske olympiske selskap i 2010; Holmenkollmedaljen i 2012; og Det tyske skiforbundets høyeste utmerkelse, «den gylne ski», i både 2007, 2008, 2010 og 2011. Tyske idrettsjournalister valgte henne til årets idrettskvinne i 2007 og 2011. I&nbsp;tillegg kommer flere regionale og lokale utmerkelser, blant disse et æresborgerskap i hjemkommunen Wallgau.

## Meritter
### Olympiske leker

### Verdensmesterskap

*Neuner har vunnet flest VM-gull i skiskyting for kvinner med 12.

### Verdenscup
*Plasseringer:*

*Enkeltseire:*

Magdalena Neuner har vunnet mer enn en fjerdedel av øvelsene i verdenscupen som hun har deltatt&nbsp;i (47 av 175). Hun har stått på pallen etter nesten annethvert renn (82 ganger) og vært blant de ti beste mer enn tre av fire ganger (137). Med 34 individuelle verdenscupseire ligger Neuner på en fjerdeplass på listen over de mest suksessrike skiskytterne (bare slått av Ole Einar Bjørndalen, Raphaël Poirée og Magdalena Forsberg).

### Junior-VM

### Andre mesterskap
Magdalena Neuner har deltatt i alle nasjonale mesterskap fra 2005 til 2011, og stilt til start i totalt 33 øvelser. 2009 vant hun den tyske mestertittelen i både fellesstart og stafett; 2010 i 15&nbsp;km og mix-stafett; 2011 i sprint, jakt-, fellesstart og mix-stafett.

Neuner deltok i ett sommer-VM i skiskyting (2009 i Oberhof) og vant gullmedaljer i de tre øvelsene hun startet i (sprint, jaktstart og mix-stafett).

Videre deltok hun som junior i europamesterskapet i skiskyting i 2006 i Langdorf, der hennes beste plassering var en bronsemedalje i stafett.

## Statistikk

Statistikken over treffprosenten i verdenscupen er som følger:

Neuner var kjent for sin enorme hastighet i skisporet. I nesten halvparten av øvelsene hun har deltatt i, har hun vært den raskeste utøveren i ren langrennstid. Fordelt på sesong er statistikken over tiden i sporet slik:

## Annet
I fritiden driver Neuner bl.a. med strikking, musikk, motorsykkel og svømming.

Hun har antydet at hun etter avslutningen av sin aktive karriere ønsker å trene barn og ungdom.

## Referanser


## Eksterne lenker
* 
* 
* 
*